ရှောင် တာနယ်

ရှောင်တာနယ် () သည် မြန်မာနိုင်ငံ၏ နိုင်ငံတော်အတိုင်ပင်ခံပုဂ္ဂိုလ် ဒေါ်အောင်ဆန်းစုကြည်၏ စီးပွားရေးဆိုင်ရာ အကြံပေးအဖြစ် ‌တာဝန်ထမ်းဆောင်ခဲ့သူဖြစ်သည်။ သူသည် မက်ကွာရီ တက္ကသိုလ် မှ ဂုဏ်ထူးဆောင် စီးပွားရေးပါမောက္ခတစ်ဦး၊ ဩစတြေးလျ အရံဘဏ်၏ ဝန်ထမ်းဟောင်းနှင့် မြန်မာဖွံ့ဖြိုးတိုးတက်ရေးအဖွဲ့အစည်းမှ သုတေသနဒါရိုက်တာလည်းဖြစ်သည်။ ဒေါ်အောင်ဆန်းစုကြည်၏ စီးပွားရေးအကြံပေးအဖြစ် ဆောင်ရွက်နေစဉ် တပ်မတော်မှအာဏာသိမ်းအပြီး နိုင်ငံတော်လျှို့ဝှက်ချက်အက်ဥပဒေ ဖောက်ဖျက်မှုဖြင့်တရားစွဲခံရပြီး ၂၀၂၁ ခုနှစ် ဖေဖော်ဝါရီလမှ ၂၀၂၂ နိုဝင်ဘာလအထိ ရက်ပေါင်း ၆၅၀ ထိန်းသိမ်းခံခဲ့ရသည်။

ငယ်စဉ်ဘဝနှင့် ပညာရေး 
ရှောင်တာနယ်သည် ဆစ်ဒနီမြို့ဆင်ခြေဖုံးရှိ မက်ကွာရီ ကွင်းပြင်တွင် ကြီးပြင်းခဲ့သည်။ မက်ကွာရီ တက္ကသိုလ်၌ ပညာသင်ကြားခဲ့ပြီး ဘောဂဗေဒဘွဲ့နှင့် ပါရဂူဘွဲ့ကိုပါရရှိခဲ့သည်။

မြန်မာနိုင်ငံ စစ်အာဏာသိမ်းမှု 
၂၀၂၁ ဖေဖော်ဝါရီတွင် တပ်မ‌တော်မှနိုင်ငံတော်အာဏာကိုသိမ်းယူပြီးမကြာမီ ၆ ရက်နေ့၌ ရန်ကုန်မြို့တွင် ထိန်သိမ်းခံခဲ့ရကာ ပထမဆုံးသော အာဏာသိမ်းမှုနှင့်ပက်သက်၍ အဖမ်းဆီးခံရသည့် နိုင်ငံခြားသားဖြစ်လာခဲ့သည်။ နောက်ရက်များမကြာမီတွင် သြစတြေးလျအစိုးရမှ သူ့အားချက်ချင်းပြန်လွှတ်ပေးရန် တောင်းဆိုခဲ့သည်။

ပြစ်မှု 
မတ်လ ၂၃ ရက်နေ့တွင် တပ်မတော်၏ပြောခွင့်ရ ဗိုလ်ချုပ်ဇော်မင်းထွန်းသည် သူသည် လဝကအက်ဥပဒေနှင့် မြန်မာနိုင်ငံအစိုးရလျှို့ဝှက်ချက်များ အက်ဥပဒေတို့ကို ချိုးဖောက်မှုများရှိနေကြောင်း ပြောဆိုခဲ့သည်။ ကနဦးတွင် ရှောင်တာနယ် ဘယ်တွင်ရှိသည်ကို မသိရှိရသော်လည်း ဧပြီလနှောင်းပိုင်းတွင် နိုင်ငံရေး တက်ကြွလှုပ်ရှားသူများ ချုပ်နှောင်ထားရာ ရန်ကုန်ရှိ အင်းစိန်ထောင်တွင် ထိန်းသိမ်းခံရကြောင်း သတင်းရရှိသည်။

လွတ်မြောက်ခြင်း 
၂၀၂၂ နိုဝင်ဘာလ ၁၇ တွင် စစ်အစိုးရသည် အမျိုးသားနေ့ကိုအကြောင်းပြပြီး ‌သူအပါအဝင် ဗစ်ကီ ဘိုးမန်း၊ တိုရူ ကူဘိုတာ စသည့်နိုင်ငံခြားသားများနှင့် အခြားအကျဉ်းသား ၅,၇၇၄ ဦးတို့ကို လွတ်ငြိမ်းချမ်းသာခွင့်ပေးခဲ့သည်။ ရက်ပေါင်း ၆၅၀ တိုင်အောင် ထိန်းသိမ်းခံခဲ့ရသောသူ့အား နယ်နှင်ဒဏ်ပေးခဲ့ရာ နောက်နေ့၌ သြစတြေးလျသို့ ပြန်ရောက်ခဲ့သည်။

ပုဂ္ဂိုလ်ရေးဘဝ 
သူသည် သြစတြေးလျန်း-ဗီယက်နမ်လူမျိုး စီးပွားရေးကထိက ဟာဗူ (Ha Vu) နှင့် လက်ထပ်ခဲ့သည်။ သူ၏တူမှာ "Chillinit" ခေါ် ဘလိပ်ခ် ဂျိမ်းစ် တာနယ်ဖြစ်ပြီး ဆစ်ဒနီမှ ရက်ပါတစ်ဦးဖြစ်သည်။

ကိုးကား 

မြန်မာ့နိုင်ငံရေး အကျဉ်းသားများ
ဩစတြေးလျ ဘောဂဗေဒပညာရှင်များ
သက်ရှိထင်ရှားပုဂ္ဂိုလ်များ